Fliekresensie: Komedie vol konfetti met Julia Roberts, George ClooneyTICKET TO PARADISE ⭐⭐⭐⭐⭐⭐/10 Met Julia Roberts en George Clooney Regisseur: Ol Parker (Slegs in teaters) Ag, basta met bullebak-resensente wat hierdie wulpse en baljarende romantiese komedie aanvat omdat die storie kwansuis in drie sinne vertel kan word. Ook dat dit so voorspelbaar soetsappig soos koeksisterstroop is. Rolprente, sou sommiges voel, is ŉ eeu en ŉ kwart gelede eintlik geskep om te vermaak. Dis eers later dat sekere geniale regisseurs dit in ŉ welkome kunsvorm verander het. Maar “kuns” is die laaste woord wat jy sou gebruik om hiérdie komedie vol konfetti te beskryf. Die “kuns” lê in die gebeitelde gimnasium-lywe, die spekvet glimlagte, die blink oë, en die blatant aanskoulike mense. Dis die ekwivalent van ŉ beker vol sjokoladesous wat jy in een sluk opdrink. Dis vol kalorieë wat ander regisseurs gewoonlik afskraap. Hierdie een is een groot jol en vier die lekkerte van ou laventel-liefde, wat met ŉ harde knal uit die kas val. Een glimlag van Julia Roberts, een ondeunde kyk van George Clooney en jy is gevang in die spinnerak van sjarme wat Ticket to Paradise vir jou gespin het. Julia Roberts en George Clooney in ‘Ticket to Paradise’. (Foto: IMDb) Ai, die storie. Nou ja toe, hier kom dit. ŉ Geskeide paartjie met kwinkslae wat klink of ŉ rekenaar dit uitgedink het, herontmoet. Hulle gaan hul dogter se troue op ŉ eksotiese eiland bywoon, maar wil dit keer. En tog: ŉ warm jong liefde vol seegras en testosteroon laat hom nie pootjie nie. En jy weet uit die staanspoor: Almal gaan lank en gelukkig, en vol kokosneut-sonbrandolie gesmeer, saam leef. Gaan geniet Ticket to Pardise onbevange en moenie eers skaam wees daaroor nie, rietskraal soos dit is. Soms moet ŉ mens jou oorgee aan die lekkerte van fliek met springmielies en ŉ koeldrank. Mooi was nog nooit lelik nie. En daar is lekkerrrrrr komediesous oor. Kom fliek Ticket to Paradise saam met Maroela Media en Finesse Voelgoed-tydskrif. Die geleentheid vind plaas op Donderdag 13 Oktober en begin om 16:30, met die rolprentvertoning om 17:30. Solidariteit Helpende Hand se Boesemvriendinneprojek baat by die geleentheid. Jy kan help deur ŉ paar #Boesemvriendinne-sokkies te koop, hetsy aanlyn of by The Grove-teater. So help jy vroue wat nie silikoonprosteses of borsreskonstruksie kan bekostig nie. Behalwe vir die fliek wat vertoon word, is daar ook vir elkeen ŉ geskenkpak met ŉ Finesse Voelgoed-tydskrif, ŉ geskenkboek, springmielies, afslagbewyse en vele meer. Die fliekaand word by die volgende uitgesoekte Ster Kinekor-teaters aangebied: Sitplekke is beperk. Bespreek jou kaartjies nou! Dié fliekaand word moontlik gemaak deur PharmaForce in samewerking met Maroela Media as mediavennoot.